ทหารไทยจ่อหั่นจีดีพีเหลือ3%
ทีเอ็มบีเล็งหั่นจีดีพีเหลือ 3% หลังความเสี่ยงขยายวงกว้างขึ้น ตลาดโลกผันผวนหนัก
5 ก.พ. 2559

ทีเอ็มบีเล็งหั่นจีดีพีเหลือ 3% หลังความเสี่ยงขยายวงกว้างขึ้น ตลาดโลกผันผวนหนัก
นายเบญจรงค์ สุวรรณคีรี เจ้าหน้าที่บริหาร ศูนย์วิเคราะห์เศรษฐกิจ ธนาคารทหารไทย เปิดเผยว่า ยังคงประมาณการอัตราการเติบโตของผลิตภัณฑ์มวลรวมในประเทศ (จีดีพี) ที่ 3.5% แต่คาดว่าจะต้องปรับประมาณการลงมาเหลือ 3% หลังจากภาวะเศรษฐกิจมีความเสี่ยงขยายวงกว้างขึ้นกว่าปีที่แล้ว กระทบมุมมองจีดีพีด้านลบ โดยจะขอรอดูตัวเลขจีดีพีไตรมาส 4/2558 ของสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ที่จะประกาศกลางเดือน ก.พ.นี้ ก่อนพิจารณาปรับประมาณการต่อไป
ทั้งนี้ มีความเป็นไปได้ที่จะปรับคาดการณ์การส่งออกลดลง จากเดิมมองว่าจะขยายตัว 1.8% ขณะที่การบริโภคภายในประเทศขยายตัวต่ำราว 3% เท่านั้น ส่วนเครื่องยนต์หลักที่ขับเคลื่อนเศรษฐกิจปีนี้ ยังพึ่งพาการใช้จ่ายและการลงทุนภาครัฐ รวมทั้งการท่องเที่ยว ซึ่งสองเครื่องยนต์มีสัดส่วนเพียง 20% ของจีดีพี แต่ต้องแบกเศรษฐกิจทั้งหมด โดยความหวังอยู่ที่การลงทุนภาครัฐที่จะเห็นเป็นรูปธรรม เพื่อดึงความเชื่อมั่นให้เอกชนลงทุนตาม
สำหรับปัจจัยเสี่ยงหลักของเศรษฐกิจโลกและเศรษฐกิจไทย คือ การชะลอของเศรษฐกิจจีน ที่มองว่าเป็นความเสี่ยงอันดับ 1 ของไทย ทั้งทางตรงและทางอ้อม เพราะนอกจากจะกระทบกับการส่งออกแล้ว ยังฉุดราคาโภคภัณฑ์และสินค้าเกษตรให้ตกต่ำต่อเนื่อง ซึ่งกระทบเศรษฐกิจรุนแรงกว่าการส่งออก ทำให้กำลังซื้อภาคเกษตรอ่อนแอ กดดันการบริโภคภายในประเทศให้ชะลอตัวลง รวมทั้งภัยแล้งที่ทวีความรุนแรงขึ้น ซ้ำเติมผลผลิตเกษตรกรให้ตกต่ำ
"ต้องติดตามความผันผวนตลาดเงินโลก จากตลาดหลักทรัพย์จีนตกต่ำ และคาดการณ์การเพิ่มดอกเบี้ยของธนาคารกลางสหรัฐ เป็นอีกหนึ่งความเสี่ยงของผู้ส่งออกที่ต้องประกันความเสี่ยงอัตราแลกเปลี่ยนไว้ด้วย" นายเบญจรงค์ กล่าว
อย่างไรก็ดี เศรษฐกิจไทยปีนี้ยังมีปัจจัยบวกจากการที่รัฐบาลประกาศให้ปี 2559 เป็นปีแห่งการลงทุน เพิ่มงบลงทุนอีก 20% ทำให้มีเม็ดเงิน 2 แสนล้านบาท เข้าสู่ระบบเศรษฐกิจ ควบคู่ไปกับมาตรการกระตุ้นเศรษฐกิจเพิ่มเติม รวมทั้งทิศทางความเชื่อมั่นภาคเอกชนและผู้บริโภคที่เริ่มดีขึ้น